Εφ’ όσον διαπιστωθεί παρουσία ενός ή περισσοτέρων πολυπόδων θα πρέπει να είμαστε όσο το δυνατόν πιο σίγουροι για το είδος αυτών, καθώς μπορεί να είναι πολύ αθώοι (καλοήθεις) ή πολύ επικίνδυνοι για την υγεία του ατόμου (κακοήθεις). Όταν υπάρχει ένας πολύποδας που μεγαλώνει σε μέγεθος σε διαδοχικές εξετάσεις ή είναι μεγαλύτερος από 1 εκατοστόμετρο ή που έχει αμφίβολους χαρακτήρες, τότε έχει απόλυτη ένδειξη η χειρουργική επέμβαση προκειμένου να αφαιρεθεί η χοληδόχος κύστη και να εξακριβωθεί η φύση του πολύποδα με παθολογοανατομική εξέταση.
Η πρόοδος της Ιατρικής που συμβαδίζει με την αλματώδη εξέλιξη της τεχνολογίας έχει πια καταστήσει δυνατή την διαδικασία της χολοκυστεκτομής σε μια ελάχιστα επεμβατική χειρουργική επέμβαση που διενεργείται διαμέσου 3-4 οπών μερικών χιλιοστών στο κοιλιακό τοίχωμα. Αρχικά η λαπαροσκοπική τεχνική και στη συνέχεια η ρομποτική μέθοδος έδωσαν τη δυνατότητα η επέμβαση να πραγματοποιείται ανώδυνα, χωρίς μεγάλες τομές και επιπλοκές και με διάρκεια νοσηλείας 1 ημέρα ή και λιγότερο (One Day Surgery) σε επιλεγμένες περιπτώσεις.